Sikloon Idai: Liggame dryf glo van Zim tot in MosambiekSkade wat deur sikloon Idai in Zimbabwe aangerig is. (Foto: Alpha Media Holdings/The Standard/ANA) Die amptelike dodetal in Zimbabwe ná sikloon Idai staan tans op 139, terwyl liggame na bewering tans van dié Afrika-land met riviere langs tot in Mosambiek dryf. Owerhede is sowat ŉ week ná die verwoestende sikloon bekommerd dat die sterftesyfer verder kan styg met soveel as 200 mense wat nog vermis word en meer as 100 mense wat gestrand gelaat is in Chipinge en Chimanimani. Volgens amptelike syfers wat Donderdag deur die inligting-, media- en uitsaaidiensbediening uitgereik is, is daar tot dusver 127 sterftes in Chimanimani en ses in Chipinge aangeteken. In Chimanimani word 187 mense vermis en 136 mense is gestrand terwyl twee mense in Chipinge vermis word en drie in dié dorp gestrand gelaat is. Chimanimani is die Zimbabwiese dorp wat die hardste deur Idai getref is en dit is hier waar die meeste inwoners dakloos gelaat is gevolg deur Makoni, Buhera, Mutare en Mutasa. Inwoners van Beira, Mosambiek kyk na dit wat oorgebly het van hul huise nadat sikloon Idai die gebied getref het [15 Maart 2019]. (Foto: Denis Onyodi/IFRC via AP) Die plaaslike weermag is op pad na Rusitu om die ware stand van sake te bepaal, het Moyo gesê. Hulp stroom van alle oorde vir die slagoffers van sikloon Idai in. Die Rooikruis en die Federasie van die Rooikruis en Rooikruisverenigings (IFRC) het gister aangekondig dat reaksie-eenhede vir water en sanitasie in Beira in Mosambiek ontplooi is. Die eerste eenheid sal basiese sanitasiegeriewe aan 20 000 mense verskaf, het IRFC in ŉ verklaring gesê. Die tweede eenheid sal tot 225 000 liter skoon water per dag voorsien – genoeg vir 15 000 mense. Dié eenhede sal oor die volgende paar dae in die land aankom, terwyl die nodige toerusting daarvoor vroeg volgende week in Beira sal aankom, lui die verklaring. Dit word gedoen om siektes weens waterbesoedeling te voorkom. ŉ Derde noodreaksie-eenheid wat ontwerp is om die komplekse logistiek van só ŉ groot operasie te bestuur, is ook deur die Switserse Rooikruis ontplooi. Ook Sasol het gister aangekondig dat hy $250 000 Amerikaanse dollar (sowat R3 556 975) skenk vir die verligting en ondersteuning van gemeenskappe wat swaar getref is deur Idai in Beira en Dondo in die Sofala-provinsie van Mosambiek. Dié fondse sal ook versprei word na ander gebiede in die Inhambane-provinsie van die land. IFRC en die plaaslike Rooikruis beplan verder om aandag te gee aan die massiewe skuilingbehoeftes wat deur die tropiese sikloon en oorstromings veroorsaak is.